CELEX: 32012R0979
Language: mt
Date: 2012-10-25
Title: Regolament (UE, Euratom) Nru 979/2012 tal-Parlament Ewropew u tal-Kunsill tal- 25 ta' Ottubru 2012 dwar l-Imħallfin ad interim tat-Tribunal għas-Servizz Pubbliku tal-Unjoni Ewropea

31.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 303/83
            
         REGOLAMENT (UE, EURATOM) Nru 979/2012 TAL-PARLAMENT EWROPEW U TAL-KUNSILL
   tal-25 ta' Ottubru 2012
   dwar l-Imħallfin ad interim tat-Tribunal għas-Servizz Pubbliku tal-Unjoni Ewropea
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, b’mod partikolari l-Artikolu 257 tiegħu,
   Wara li kkunsidraw it-Trattat li jistabbilixxi l-Komunità Ewropea tal-Enerġija Atomika, b’mod partikolari l-Artikolu 106a tiegħu,
   Wara li kkunsidraw il-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea, b’mod partikolari l-Artikolu 62c tiegħu u l-Artikolu 2(2) tal-Anness I tiegħu,
   Wara li kkunsidraw it-talba tal-Qorti tal-Ġustizzja,
   Wara li kkunsidraw l-opinjoni tal-Kummissjoni Ewropea,
   Wara li l-abbozz tal-att leġislattiv intbagħat lill-parlamenti nazzjonali,
   Filwaqt li jaġixxu skont il-proċedura leġiżlattiva ordinarja (1),
   Billi:
   
               (1)
            
            
               Huwa meħtieġ, f’konformità mat-tieni paragrafu tal-Artikolu 62c tal-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea (“l-Istatut”) u mal-Artikolu 2(2) tal-Anness I tiegħu, li jiġu stabbiliti l-kondizzjonijiet li fihom jinħatru l-Imħallfin ad interim tat-Tribunal għas-Servizz Pubbliku tal-Unjoni Ewropea (“it-Tribunal għas-Servizz Pubbliku”), id-drittijiet u l-obbligi tagħhom, il-modalitajiet li jirregolaw l-eżerċizzju tal-funzjonijiet tagħhom u ċ-ċirkostanzi li fihom jieqfu jeżerċitaw dawk il-funzjonijiet.
            
         
               (2)
            
            
               L-Imħallfin ad interim għandhom jintgħażlu minn fost persuni li jistgħu jeżerċitaw immedjatament il-funzjonijiet ta’ Mħallef tat-Tribunal għas-Servizz Pubbliku. Il-ħatra ta’ ex membri tal-Qorti tal-Ġustizzja, tal-Qorti Ġenerali u tat-Tribunal għas-Servizz Pubbliku tista' tippermetti li tiġi żgurata l-osservanza ta’ dawn ir-rekwiżiti.
            
         
               (3)
            
            
               Fid-dawl taċ-ċirkustanzi li fihom għandhom jinħatru Mħallfin ad interim, il-mekkaniżmu għandu jingħata l-flessibbiltà neċessarja. Għal dan il-għan, il-Kunsill għandu jkun responsabbli sabiex jistabbilixxi lista ta’ tliet persuni maħturin bħala Mħallfin ad interim. Meta jkun meħtieġ li Mħallef impedit minħabba raġunijiet mediċi jiġi ssostitwit temporanjament, it-Tribunal għas-Servizz Pubbliku għandu jieħu d-deċiżjoni li jirrikorri għal Imħallef ad interim. Fl-eżekuzzjoni ta’ din id-deċiżjoni, il-President tat-Tribunal għas-Servizz Pubbliku għandu jsejjaħ lil wieħed mill-Imħallfin ad interim li isimhom jinsab fil-lista adottata mill-Kunsill fl-ordni stabbilita f’dik il-lista biex jaqdi l-kariga tiegħu.
            
         
               (4)
            
            
               Għandhom jiġu rregolati wkoll ir-remunerazzjoni tal-Imħallfin ad interim u l-kwistjoni tal-effetti tal-kariga tagħhom u ta’ din ir-remunerazzjoni fuq l-emolumenti li huma jgawdu minnha bħala ex membri tal-Qorti tal-Ġustizzja tal-Unjoni Ewropea.
            
         
               (5)
            
            
               Fl-aħħar nett, għandha tiġi rregolata l-kwistjoni tat-tmiem tal-kariga tal-Imħallfin ad interim,
            
         ADOTTAW DAN IR-REGOLAMENT:
   Artikolu 1
   1.   Fuq proposta tal-President tal-Qorti tal-Ġustizzja, il-Kunsill, b’deċiżjoni unanima, għandu jistabbilixxi lista ta’ tliet persuni maħturin bħala Mħallfin ad interim fis-sens tat-tieni paragrafu tal-Artikolu 62c tal-Istatut. Dik il-lista għandha tiddetermina l-ordni li fiha l-Imħallfin ad interim għandhom jissejħu sabiex jaqdu l-karigi tagħhom, skont it-tieni subparagrafu tal-paragrafu 2 ta' dan l-Artikolu.
   L-Imħallfin ad interim għandhom jintgħażlu minn fost ex membri tal-Qorti tal-Ġustizzja tal-Unjoni Ewropea li jistgħu jżommu ruħhom disponibbli għat-Tribunal għas-Servizz Pubbliku.
   L-Imħallfin ad interim għandhom jinħatru għal perijodu ta’ erba’ snin u jistgħu jinħatru mill-ġdid.
   2.   It-Tribunal għas-Servizz Pubbliku jista’ jiddeċiedi li jirrikorri għal Imħallef ad interim meta jikkonstata li Mħallef ma jistax jew ma huwiex ser ikun jista’ jipparteċipa fit-trattazzjoni ta' kawzi minħabba raġunijiet mediċi, meta dan l-impediment qiegħed idum jew huwa mistenni li jdum għal mhux inqas minn tliet xhur u meta jqis li dan l-Imħallef ma jkunx qed ibati minn diżabilità li titqies bħala totali.
   Fl-eżekuzzjoni tad-deċiżjoni msemmija fl-ewwel subparagrafu, il-President tat-Tribunal għas-Servizz Pubbliku għandu jsejjaħ fil-kariga ġudizzjarja lil Imħallef ad interim fl-ordni stabbilita fil-lista msemmija fl-ewwel subparagrafu tal-paragrafu 1 sabiex jaqdi l-kariga ta’ Mħallef ad interim. Huwa għandu jinforma lill-President tal-Qorti tal-Ġustizzja dwar dan.
   Fil-każ li t-Tribunal għas-Servizz Pubbliku jieħu deċiżjoni prospettiva għaliex jantiċipa impediment prevedibbli ta’ Mħallef, l-Imħallef ad interim ma jistax jassumi l-kariga jew jipparteċipa fit-trattazzjoni ta' kawżi qabel mal-Imħallef li huwa għandu jissostitwixxi jkun effettivament impedit.
   3.   L-Artikoli 2 sa 6 u 18 tal-Istatut għandhom japplikaw għall-Imħallfin ad interim. Il-ġurament imsemmi fl-Artikolu 2 tal-Istatut għandu jittieħed l-ewwel darba li l-Imħallef ad interim jassumi l-kariga.
   Artikolu 2
   L-Imħallfin ad interim imsejħin sabiex jaqdu l-kariga tagħhom għandhom jeżerċitaw il-prerogattivi tal-Imħallfin biss fil-kuntest tat-trattament tal-kawżi li s-soluzzjoni tagħhom tkun ġiet assenjata lilhom.
   Huma għandhom jirċievu l-assistenza tad-dipartimenti tat-Tribunal għas-Servizz Pubbliku.
   Artikolu 3
   1.   Fir-rigward ta’ kull ġurnata, debitament ikkonstatata mill-President tat-Tribunal għas-Servizz Pubbliku, li matulha huma jeżerċitaw il-funzjonijiet tagħhom, l-Imħallfin ad interim għandhom jirċievu remunerazzjoni li tammonta għal wieħed minn tletin tas-salarju bażiku fix-xahar mogħti lill-Imħallfin skont l-Artikolu 21ċ(2) tar-Regolament Nru 422/67/KEE, Nru 5/67/Euratom tal-Kunsill tal-25 ta’ Lulju 1967 li jistabbilixxi l-emolumenti tal-President u l-Membri tal-Kummissjoni u tal-President, ta' l-Imħallfin, ta' l-Avukati Ġenerali u tar-Reġistratur tal-Qorti tal-Ġustizzja, tal-President, tal-Membri u tar-Reġistratur tal-Qorti Ġenerali u tal-President, il-Membri u r-Reġistratur tat-Tribunal għas-Servizz Pubbliku tal-Unjoni Ewropea (2).
   Il-punti(a) u (b) tal-Artikolu 6 tar-Regolament Nru 422/67/KEE, Nru 5/67/Euratom għandhom japplikaw għall-Imħallfin ad interim li jkollhom jiċċaqilqu mill-post ta’ residenza tagħhom sabiex jeżerċitaw il-funzjonijiet tagħhom.
   2.   Ir-remunerazzjoni prevista fl-ewwel subparagrafu tal-paragrafu 1 għandha titnaqqas mill-pensjoni prevista fl-Artikolu 8 tar-Regolament Nru 422/67/KEE, Nru 5/67/Euratom sa fejn ir-remunerazzjoni msemmija, flimkien ma’ din il-pensjoni, taqbeż l-ammonti, qabel it-tnaqqis tat-taxxa, li l-Imħallef ad interim kien jirċievi fl-eżerċizzju tal-funzjonijiet tiegħu bħala Membru tal-Qorti tal-Ġustizzja tal-Unjoni Ewropea. Ir-remunerazzjoni msemmija fl-ewwel subparagrafu tal-paragrafu 1 għandha tittieħed inkunsiderazzjoni wkoll għall-applikazzjoni tal-Artikolu 7(3) ta' dak ir-Regolament.
   Il-ħatra ta' Mħallef ad interim ma tagħtix lok, f’dik il-kariga, għal dritt għal allowance tranżitorja u għal pensjoni taħt l-Artikoli 7 u 8 tar-Regolament Nru 422/67/KEE, Nru 5/67/Euratom.
   L-Artikolu 19 tar-Regolament Nru 422/67/KEE, Nru 5/67/Euratom għandu japplika għar-remunerazzjoni msemmija fl-ewwel subparagrafu tal-paragrafu 1 ta' dan l-Artikolu.
   L-Imħallfin ad interim ma għandhomx jibbenefikaw, f’din il-kwalità, mill-iskema tas-sigurtà soċjali prevista fir-Regolamenti tal-Persunal tal-Unjoni Ewropea. L-eżerċizzju tal-funzjonijiet ta’ Mħallef ad interim m'għandux jitqies li huwa attività professjonali bi qligħ għall-finijiet tal-Artikolu 11 tar-Regolament Nru 422/67/KEE, Nru 5/67/Euratom.
   3.   Ir-remunerazzjoni prevista fl-ewwel subparagrafu tal-paragrafu 1 għandha tkun suġġetta għat-taxxa prevista fir-Regolament tal-Kunsill (KEE, Euratom, KEFA) Nru 260/68 tad-29 ta’ Frar 1968 li jistabbilixxi l-kondizzjonijiet u l-proċedura għall-applikazzjoni tat-taxxa għall-benefiċċju tal-Komunitajiet Ewropej (3).
   Artikolu 4
   L-isem tal-Imħallfin ad interim għandu jitħassar mil-lista msemmija fl-ewwel subparagrafu tal-Artikolu 1(1), meta jmutu, meta jirriżenjaw jew meta jiġi deċiż li jitneħħew mill-kariga tagħhom fil-kundizzjonijiet previsti fl-ewwel u t-tieni paragrafi tal-Artikolu 6 tal-Istatut.
   Kull Imħallef ad interim li ismu jitħassar mil-lista msemmija fl-ewwel subparagrafu tal-Artikolu 1(1) għandu jiġi ssostitwit, skont il-proċedura prevista f’dik id-dispożizzjoni, għall-bqija tal-perijodu ta’ validità tal-lista msemmija.
   Artikolu 5
   Il-kariga tal-Imħallfin ad interim għandha tintemm meta jispiċċa l-impediment tal-Imħallfin li jkunu qegħdin jissostitwixxu. Madankollu, l-Imħallef ad interim għandu jkompli fil-kariga tiegħu sa meta jkunu nqatgħu l-kawżi li jkunu ġew assenjati lilu.
   Artikolu 6
   Dan ir-Regolament għandu jidħol fis-seħħ fl-ewwel jum tax-xahar wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Strasburgu, il-25 ta’ Ottubru 2012.
      
         
            Għall-Parlament Ewropew
         
         
            Il-President
         
         Martin SCHULZ
      
      
         
            Għall-Kunsill
         
         
            Il-President
         
         A. D. MAVROYIANNIS
      
   
   
      (1)  Il-Pożizzjoni tal-Parlament Ewropew tal-5 ta' Lulju 2012 (għadha ma ġietx ippubblikata fil-Ġurnal Uffiċjali) u d-Deċiżjoni tal-Kunsill tal-4 ta' Ottubru 2012.
   
      (2)  ĠU 187, 8.8.1967, p. 1.
   
      (3)  ĠU L 56, 4.3.1968, p. 8.